Siri Godzilla & Titans Akan Dihasilkan Di Apple TV+
Apple TV+ telah memesan siri aksi-langsung yang akan menampilkan Godzilla dan Titans dalam “perjanjian besar-besaran” untuk mengembangkan dunia MonsterVerse milik Legendary, lapor Deadline. Siri yang masih belum mempunyai tajuk itu dilaporkan akan meneroka “perjalanan satu keluarga untuk membongkar rahsia yang terkubur dan warisan yang menghubungkan mereka dengan organisasi rahsia yang dikenali sebagai Monarch,” susulan peristiwa Godzilla vs. Kong. Siri MonsterVerse akan diterbitkan oleh Legendary Television. Pencipta bersama Chris Black dan Matt Fraction akan menjadi penerbit eksekutif dengan Black turut menjadi ‘showrunner’. Penerbit eksekutif termasuklah Joby Harold dan Tory Tunnell dari Safehouse Pictures dan Hiro Matsuoka dan Takemasa Arita untuk Toho Co. Ltd. Toho adalah pemilik watak Godzilla dan telah melesenkan hak kepada Legendary untuk projek yang akan datang ini. Menurut sumber, berikutan kejayaan Godzilla vs. Kong, yang memperoleh lebih $467 juta box office seluruh dunia, Legendary telah memulakan perbincangan untuk mengembangkan MonsterVerse melalui sebuah siri, dengan Apple segera menunjukkan minat dalam projek itu. Apple dan Legendary tidak mengambil masa yang lama untuk membuat perjanjian, dengan Legendary turut memulakan pembangunan untuk filem seterusnya (yang masih belum mempunyai judul) bagi mengembangkan dunia MonsterVerse. 